Minneapolis Marines/Red Jackets

Minneapolis Marines var et amerikansk fotballag som var aktive fra 1905 til 1924. Det var igjen aktivt fra 1929 til 1930 under navnet Minneapolis Red Jackets. Marines’ eiere var John Dunn og Val Ness, og laget bestod i hovedsak av tenåringer i arbeiderklassen. Noen av lagets første kampe rble spilt i Camden Park, The Parade og Bottineau Field. De spilte senere i større stadioner, som Nicollet Park og Lexington Park. Minneapolis Marines var det første Minnesota-laget i National Football League, før Duluth Eskimos (1923) og Minnesota Vikings (1961).

Historie

Opphav
Marines, som ble stiftet i 1905, bestod av tenåringer fra arbeiderklassen som kom fra området rundt US Bank Stadium. De spilte først i vektklassen for 52 kg, og hadde innen 1907 flyttet opp til 65 kg. Spillerstallen i 1907 inkluderte blant annet de fremtidige proffspillerne Walt Buland, Sheepy Redeen, Dutch Gaustad samt stjernespilleren Rube Ursella. I 1909 ble dem fremtidige bokseren Labe Safro med som en fullback. Disse spillerne skulle representere lagets kjerne frem til 1919. Frem til 1913 hadde laget kun spillere uten erfaring fra amerikansk fotball på high school- eller collegenivå.

I løpet av 1910-årene ble Marines kjent som et av de beste og mest dominante uavhengige lagene i øverst i midtvesten. Det var trolig Minneapolis Marines’ defensive line, ledet av Buland og Gaustad, som sikret de fleste av lagets seiere.

Ansettelsen av tidligere collegespillere
Mellom 1910 og 1914 var årets største kamp i Minneapolis’ uavhengige scene mellom Minneapolis Beavers og Minneapolis Marines. I motsetning til Marines hadde Beavers collegespillere fra University of St. Thomas. Marines slo Beavers i 1910 og sikret da bytittelen. I 1911 og 1912 var det derimot Beavers som vant kampen. Dette førte til at Marines hentet inn treneren Ossie Solem, som ble med laget ut 1915-sesongen. I løpet av sin tid med Marines introduserte han single-wing-formasjonen, som var utviklet av den kjente treneren Pop Warner og som University of Minnesota brukte på samme tid. I 1913 og 1914 slo Marines Beavers og sikret igjen bytittelen. Etter 1914-sesongen ble Beavers oppløst.

Innen 1916 hadde Marines hentet inn flere tidligere collegspillere. Den mest kjente var Bobby Marshall, den først afrikansk-amerikanske spilleren for University of Minnesota. Innen 1916 var Marshall en av de beste semiprofesjonelle spillerne i i Twin Cities-området. Dewey Lyle og Fred Chicken, som senere skulle oppnå stjernestatus i NFL, ble også hentet inn i samme periode. Flere spillere som ble med på Marines hadde tidligere spilt for store collegelag, som University of Minnesota, Hamline University, Augsburg University, Macalester College og Carleton College.

Lagets høydepunkt
Marines begynte med å vinne størsteparten av sine kamper ettersom de spilte mot semiprofesjonelle og amatører. Dunn, som var både spiller og manager, var særs fornøyd med Marines’ prestasjoner og ønsket å melde laget inn i en profesjonell liga. Han flyttet Marines bort fra lagene de allerede hadde slått og inn i Nicollet Park, som også var hjemmebane for baseballaget Minneapolis Millers, og var større en lagets forrige bane. Dunn arrangerte kamper mot lag fra andre byer, og Marines gikk på en seierrekke på 34 kamper.

Med lagets tidligere rivaler, Beavers, ute av bildet manglet Marines derimot en lokal rival. Dette førte til at Dunn arrangerte en årlig kamp på Thanksgiving Day mot et lag bestående av tidligere toppspillere fra University of Minnesota. Fra 1913 til 1917, hvor Marines gikk 34–0 i seriekamper, gikk de 0–2–1 mot dette laget.

NFL og første opphør
Som et resultat av første verdenskrig og spanskesyken endte uavhengig fotball opp med å bli helt inaktivt i 1918. Da Marines endelig fikk spille igjen i 1919 hadde de mistet flere av sine viktigste spillere til Rock Island Independents. Med kjernen (Marshall, Ursella, Buland, Lyle og Chicken) borte klarte Marines ikke å jobbe seg tilbake til prestasjonsnivået de viste før krigen, og tilskuertallene dalte etter 1919.

Dunn prøvde å finne måter å holde laget i live. Den 27. august 1921 ble Minneapolis Marines med i American Professional Football Association (omdøpt National Football League i 1922). Dunn hadde et håp om at tilskuertallene og inntektene kom til å øke dersom Marines spilte på et profesjonelt nivå. Mellom 1921 og 1923 gikk Marines 4–11–2 mot lag i NFL, og etter å ha gått 0–6 i 1924, valgte Dunn å legge ned laget.

Red Jackets og andre opphør
Dunn og Val Ness forsøkte å gjenopplive laget i 1929 da de stiftet en ny versjon av Marines. Selv om Ole Haugsrud hadde førsteretten på et lag i Minnesota (en avtale som kom fra hans salg av Duluth Eskimos tilbake til ligaen i 1927), valgte han å stå over og Dunn og Val Ness fikk dermed kontroll over det nye laget. Partnerne forsøkte nok en gang å etablere et profesjonelt lag som eiere av Minneapolis Red Jackets. Laget tok navnet etter trøyene, som var røde med ermer i røde og hvite striper, svært like de Marines hadde brukt noen år tidligere. Laget gikk 1–9 i 1929. Red Jackets slet også økonomisk og var langt fra å gå i null, til dels fordi de hadde tre kamper mot Chicago Bears i løpet av sesongen. I 1930 hadde de planer om å spille de fire hjemmekampene i oktober i Nicollet Park i Minneapolis, med et håp om fint vær og dermed høyere tilskuertall. Istedenfor endte de opp med tungt regnvær på alle kampdagene. Etter å ha startet 1930-sesongen 1–7–1 ble Red Jackets slått sammen med NFLs Frankford Yellow Jackets ved å selge ti av lagets spillere til dem før laget offisielt ble oppløst. Tre andre spillere ble solgt til Green Bay Packers. Minneapolis skulle stå uten et lag i NFL de neste tre tiårene, før Vikings debuterte i 1961 (Haugsrud fikk en eierandel på 10 % i det laget).

Første profesjonelle treningsleir
Minneapolis Marines er velkjent for at spillerne is tor grad manglet tidligere erfaring innen idretten og at de til tross for dette forble et av de beste uavhengige lagene i den øvre midtvesten. De jobbet hardt for å sikre seg en fordel over motstandere, og holdt treningsleirer før sesongstart for å få laget klart for kamp. En av disse ble kjent som Clef Camp og lå nær Lake Pokegama i Grand Rapids i Minnesota.

Sesongresultater (før NFL)

Sesongresultater (NFL)

Referanser

Idrettslag etablert i 1905
Idrettslag opphørt i 1930
Tidligere lag i National Football League
Sport i Minnesota
1905 i Minnesota
1930 i Minnesota